  Наталья Тетерина Калык эктонъя «Купанча» элькун вожвылъяськонлэн нырысетӥ люкетэз 15-тӥ коньывуонозь кыстӥськоз. Са дырозь мылкыд карись коллективъёс кык эктонэнызы видео лэзьыны кулэ. Со сярысь иворъёсъя «Удмуртия» агентстволы одӥгез ужез радъясь Удмурт Элькунысь лулчеберет удысын ужасьёслэсь быгатонлыксэс будэтонъя центрысь ӧнерчи Ксения Трусова вераз. Туннэ нуналлы 20-лэсь трос куриськонъёс люкамын ини. Соос пӧлысь дасэз — искусствоосъя нылпи школаосысь коллективъёслэсь, кылемез — лулчеберетъя но ваньмон дырез ортчытонъя ужъюртъёслэсь. «Куронъёс пӧртэм палъёсысь. Уйпалась заявкаос лыкто, Можгаысь заявка лыктӥз, Якшур-Бӧдьяысь, Игра, Ижкарысь но заявкаос лыкто. <…> Эшшо арня ми возьмаськом на. Малпаськом, заявкаосмы луозы на шуыса», — ивортэ КсенияТрусова. Тодэ вайытом, «Купанча» вожвылъяськон кык арлы одӥг пол ортчытӥське. Отчы пӧртэм аресъем артистъёс пыриськыны быгато: покчи нылпиос (7–10 аресъемьёс), бадӟым нылпиос (11–14 аресъемъёс) но бадӟымъёслэн группазы (15 но тросгес аресъемъёс). Ӵошатскон 3 люкетэн радъяське. Нырысетӥяз коллективъёслэсь лэзем видеоматериалъёссэс дунъялозы. Кыкетӥ но куинетӥ люкетъёсыз 12-тӥ шуркынмонэ Ижкарын ортчозы. Быръён люкетын тужгес трос балл люкамъёсыз 2-тӥ люкетаз одӥгзэ дасям эктонзэс сцена вылын возьматозы. Малпаськом, кыкетӥ турамы луозы сыӵе коллективъёс, кудъёсыз асьсэдыз одӥгкадьгес возьматозы, кытын балъёссы огкадесь луозы. Сыӵе коллективъёслы ми малпаськом карыны „Круговерть“, тужгес кужмозэ быръён понна Ксения Трусова«Круговерть» вожвылъяськонэ огкадь балл люкам коллективъёс одӥг эктӥсьсэс ыстозы. Со тодмотэм крезьгуръя эктон возьматыны кулэ луоз. Тросгес балл утэм эктӥсьлэн коллективез 3-тӥ люкетэ потоз. Йылпумъян люкетозь вуэм эктӥсьёс кыкетӥ дасям номерзэс пуктозы. Устооссэ удысужлыко жюри быръёз. Судъясьёс пӧлын «Чебеляй» ансамбльлэн кивалтӥсез Наталья Чиркова, Лулчеберетъя колледжысь эктонъя дышетӥсь Елена Батурина но Пермьысь «Ярмарка» ансамбльлэн балетмейстерез Алексей Поляков. Калык эктонъя «Купанча» элькун конкурсэ пыриськыны мылкыд карисьёслэн курон сётыны дырзы та арня пумозь вань на. Куриcьконъёсты электроy почтаt ыстыны луэ: tka-cprk@mail.ru — Искусствоя нылпи школаосысь коллективъёс, rdnt-nt@mail.ru — лулчеберетъя но ваньмон дырез ортчытонъя ужъюртъёс.  Тегъёс: Лулчеберет Ижкар Удмуртия пиналъёс калыкэктонъёс  